CELEX: 32016R2222
Language: bg
Date: 2016-12-05 00:00:00
Title: Регламент за изпълнение (ЕС) 2016/2222 на Комисията от 5 декември 2016 година за изменение на приложение I към Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа

10.12.2016   
            
            
               BG
            
            
               Официален вестник на Европейския съюз
            
            
               L 336/17
            
         РЕГЛАМЕНТ ЗА ИЗПЪЛНЕНИЕ (ЕС) 2016/2222 НА КОМИСИЯТА
   от 5 декември 2016 година
   за изменение на приложение I към Регламент (ЕИО) № 2658/87 на Съвета относно тарифната и статистическа номенклатура и Общата митническа тарифа
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕИО) № 2658/87 на Съвета от 23 юли 1987 г. относно тарифната и статистическа номенклатура и Общата митническа тарифа (1), и по-специално член 9, параграф 1, буква д) от него,
   като има предвид, че:
   
               (1)
            
            
               С Регламент (ЕИО) № 2658/87 е установена номенклатура от стоки, наричана по-нататък „Комбинираната номенклатура“, която се съдържа в приложение I към посочения регламент.
            
         
               (2)
            
            
               Подпозиция 9505 10 от Комбинираната номенклатура обхваща новогодишни артикули.
            
         
               (3)
            
            
               В Обяснителните бележки към Хармонизираната система (ОБХС) за позиция 9505, буква А, подточки 1 и 2 са предоставени някои насоки във връзка с тълкуването на понятието „новогодишни артикули“. Все още обаче са налице различни мнения относно артикулите, които попадат в обхвата на подпозиция 9505 10.
            
         
               (4)
            
            
               Поради това от съображения за правна сигурност следва да се изясни обхватът на подпозиция 9505 10, като се разграничат традиционните артикули, използвани по време на коледно-новогодишните празници, които са посочени в ОБХС за позиция 9505, буква А, подточки 1 и 2, от модните артикули, използвани по принцип за украса през зимния сезон.
            
         
               (5)
            
            
               Ето защо е необходимо да се вмъкне допълнителна бележка в глава 95 от Комбинираната номенклатура с цел да се осигури еднозначно тълкуване на подпозиция 9505 10 в целия Съюз.
            
         
               (6)
            
            
               Поради това приложение I към Регламент (ЕИО) № 2658/87 следва да бъде съответно изменено.
            
         
               (7)
            
            
               Мерките, предвидени в настоящия регламент, са в съответствие със становището на Комитета по Митническия кодекс,
            
         ПРИЕ НАСТОЯЩИЯ РЕГЛАМЕНТ:
   Член 1
   В част втора, глава 95 от Комбинираната номенклатура, съдържаща се в приложение I към Регламент (ЕИО) № 2658/87, се вмъква следната допълнителна забележка 1:
   
      
                  „1.
               
               
                  Подпозиция 9505 10 включва:
                  
                              а)
                           
                           
                              артикули, които са широко признати като традиционно използвани по време на коледно-новогодишните празници и са изработени и проектирани само и единствено като артикули за коледно-новогодишните празници.
                              Такива са:
                              
                                          (1)
                                       
                                       
                                          артикули, свързани с Рождество (т.е. артикули за традиционните коледни ясли), като например фигури на хора и животни, свързани с Рождество, Витлеемски звезди, тримата влъхви и сцени от Рождество;
                                       
                                    
                                          (2)
                                       
                                       
                                          артикули, признати като използвани за коледно-новогодишните празници поради установени национални традиции, като например:
                                          
                                                      —
                                                   
                                                   
                                                      изкуствени коледни елхи,
                                                   
                                                
                                                      —
                                                   
                                                   
                                                      коледни чорапи,
                                                   
                                                
                                                      —
                                                   
                                                   
                                                      имитации на коледни пънчета,
                                                   
                                                
                                                      —
                                                   
                                                   
                                                      коледни крекери,
                                                   
                                                
                                                      —
                                                   
                                                   
                                                      фигури на Дядо Коледа, със или без шейна,
                                                   
                                                
                                                      —
                                                   
                                                   
                                                      коледни ангелчета.
                                                   
                                                
                                    Подпозицията не включва артикули за зимния сезон, които са подходящи за по-широка употреба като сезонни украси, тъй като техните обективни характеристики предполагат, че те не се използват само и единствено по време на коледно-новогодишните празници, а предимно като украси през зимния сезон, като например ледени висулки, ледени снежинки, звезди, елени, червеношийки, снежни човеци и други образи, свързвани със зимния сезон, независимо дали цветовете и външния вид предизвикват асоциации с Коледа, или не.
                           
                        
                              б)
                           
                           
                              украси за коледни елхи.
                              Това са артикули, които са проектирани да бъдат закачени на коледна елха (т.е. леки артикули, изработвани по принцип от нетраен материал и предназначени за украсяване на коледна елха). Тези артикули трябва да имат връзка с Коледа.“
                           
                        
            
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 5 декември 2016 година.
      
         
            За Комисията
         
         Stephen QUEST
         
            Генерален директор
         
         
            Генерална дирекция „Данъчно облагане и митнически съюз“
         
      
   
   
      (1)  ОВ L 256, 7.9.1987 г., стр. 1.